
Axon degeneráció kimutatása sclerosis multiplexben

Bevezetés: Sclerosis multiplexben (SM) friss közlemények szerint a retinális idegrostréteg elvékonyodása már rövid betegségtartam esetén igazolható optikai koherencia tomográfiás (OCT) vizsgálatok segítségével. Célunk az volt, hogy elektrofiziológiai vizsgálatokkal értékeljük a retina ganglionsejtjeinek és azok axonjainak funkciókárosodását a betegségtartam függvényében.
Módszerek: 2 év alatt az SZTE Szemészeti Klinikán vizsgált 42 SM-es és 27 izolált opticus neuritises (ON) beteg látókérgi kiváltott válaszának (VEP) és mintázott elektroretinográfiás (PERG) vizsgálatának eredményeit retrospektíve elemeztük. A vizsgálatokat a nemzetközi standard (ISCEV) szerint végeztük Roland készülék (Wiesbaden, Germany) RETI-Port programjával.
Eredmények: A SM-es betegek között demielinizációt jelző VEP latencia megnyúlást 32 esetben (76,2%) találtunk, mely 15 esetben az első shubot követő 36 hónapon belül (13±11 hónap elteltével) jelent meg, 10 esetben később (93±44 hónap elteltével). A ganglionsejtek axonkárosodását jelző PERG amplitúdó arány csökkenés 17 esetben (40,5%) volt megfigyelhető SM-ben, 7 betegnél az első shubot követő 36 hónapon belül (16±14 hónap elteltével), 7 esetben később (59±9hónap elteltével) jelentkezett. 7 (VEP) illetve 3 (PERG) esetben a leleteket a betegségtartam vonatkozásában nem vettük figyelembe a rendszeres vizsgálati eredmények hiányában. Az izolált ON-es beteg közül 9-nél (33,3%) találtunk axonkárosodást jelző PERG eltérést, mely minden esetben a tünetek kialakulását követő 2 hónapon belül megjelent.
Következtetés: Vizsgálataink szerint a demielinizáció mellett axonkárosodással is számolni kell SM és ON esetében, amit a PERG eltérés objektíven kimutat, további adatot szolgáltatva e betegségek megismeréséhez, a későbbi esetleges terápiás konzekvencia mérlegeléséhez.



